รุมสับนโยบายใช้เงินรัฐบาลปูแดง
&#8216;ทีดีอาร์ไอ&#8217;ขย่มหวังคะแนนนิยมแหยงทุจริตจำนํา
22 ก.ย. 2554

‘ทีดีอาร์ไอ’ขย่มหวังคะแนนนิยมแหยงทุจริตจำนํา
ทีดีอาร์ไอณรงค์ชัย รุมสับนโยบายรัฐบาลใช้เงินเละเทะ ทั้งลดภาษีบ้านรถคันแรกจำนำข้าว หวังเรียกคะแนนนิยมจากคนชั้นกลางสูง
นายนิพนธ์ พัวพงศกร ประธานสถาบันวิจัยเพื่อการพัฒนาประเทศไทย (ทีดีอาร์ไอ) เปิดเผยถึงมาตรการลดภาษีรถคันแรกและบ้านหลังแรกว่า เมื่อพิจารณาจากเงื่อนไขและสิทธิประโยชน์ต่างๆ เช่น การขยายเพดานราคาบ้านใหม่ที่ได้รับสิทธิในการลดหย่อนภาษีจาก 3 ล้านบาท เป็น 5 ล้านบาท และการเพิ่มซีซีรถยนต์จาก 1500 ซีซี เป็น 1600 ซีซี สำหรับการขอคืนภาษี 1 แสนบาท สะท้อนให้เห็นว่า รัฐบาลกำลังพยายามหาเสียงกับคนที่มีรายได้ปานกลางถึงคนที่มีรายได้สูงๆ ซึ่งเป็นฐานเสียงส่วนใหญ่ของคนกรุงเทพฯ เพราะที่ผ่านรัฐบาลไม่ได้ฐานเสียงจากคนกลุ่มนี้มากนัก
นายนิพนธ์เรียกร้องให้รัฐบาลออกมาชี้แจงเรื่องภาระทางภาษีที่เกิดขึ้นจากมาตรการต่างๆ เช่น มาตรการบ้านหลังแรก รถคันแรก และการรับจำนำข้าวที่ใช้วิธีการกู้เงินมาทำโครงการว่า ทั้งหมดจะเป็นภาระต่องบประมาณ ซึ่งเป็นการนำภาษีของประชาชนมาเอื้อประโยชน์ให้กับประชาชนอีกกลุ่มว่าเป็นจำนวนเงินเท่าไร 
ประธานทีดีอาร์ไอ เชื่อว่า ขณะนี้รัฐบาลยังไม่มีความชัดเจนเรื่องงบประมาณที่จะนำมาใช้ทำโครงการต่างๆ นี้ และอาจยังไม่มีการบรรจุไว้ในรายจ่ายงบประมาณปี 2555 ที่ได้มีการเสนอกรอบงบประมาณรายจ่ายที่ผ่านความเห็นชอบในที่ประชุมคณะรัฐมนตรีไปก่อนหน้าที่จะมีมาตรการต่างๆ
“ผมเรียกร้องให้รัฐบาลต้องออกมาชี้แจงให้ประชาชนได้รับทราบว่า มาตรการต่างๆ ที่ออกมาซึ่งต้องใช้เงินจากภาษีเพื่อเอาไปให้ประชาชนอีกกลุ่มหนึ่งเท่าไร เพราะเงินก้อนนี้ไม่ใช้เงินของรัฐบาล และเพื่อให้ประชาชนรู้ว่า รัฐบาลต้องนำเงินมาอุดหนุนโครงการลด แลก แจก แถมนั้น ต้องแลกกับการตัดงบที่ใช้ก่อสร้างถนน โรงเรียน โรงพยาบาลอีกสักกี่แห่ง” นายนิพนธ์ กล่าว 
ขณะที่นายณรงค์ชัย อัครเศรณี อดีต รมว.พาณิชย์ เปิดเผยว่า ในฐานะที่เคยทำงานอยู่กระทรวงพาณิชย์มาก่อน รู้สึกเป็นห่วงโครงการรับจำนำข้าวที่รัฐบาลชุดนี้ประกาศรับจำนำทุกเม็ด ซึ่งประเมินภาระจากการรับจำนำไม่ได้ว่าจริงๆ ว่าต้องใช้เงินเท่าไร เม็ดเงินที่รัฐบาลประกาศไว้ว่าจะใช้ 4.3 แสนล้านบาท จะเพียงพอหรือไม่ และเงินที่นำมาใช้ในโครงการนี้จะหามาจากไหน
นายณรงค์ชัย กล่าวว่า สิ่งที่เป็นห่วงมากที่สุด คือ การควบคุมเรื่องทุจริตในการรับจำนำข้าวจะทำได้หรือไม่ แม้ว่ารัฐบาลจะมีการตั้งคณะทำงานเพื่อดูแลการรับจำนำ ตั้งคณะกรรมการมาดูแลการทุจริตในโครงการ และดึงกรมสอบสวนคดีพิเศษ (ดีเอสไอ) มาช่วยดูแลการทุจริต แต่เชื่อว่าการควบคุมไม่ให้เกิดทุจริตขึ้นมาในโครงการเป็นการยาก 
“ผมเคยอยู่กระทรวงพาณิชย์ พบว่าคุมทุจริตยากมาก ปัญหาการรับจำนำไม่รู้ว่าเอกสารไหนจริงไหนปลอม เช่ย ใบประทวนรับจำนำ ผู้ปฏิบัติคุมเรื่องพวกนี้ได้ยากมาก” นายณรงค์ชัย กล่าว